Жуау Шавиер де Матуш
Погасна слънцето… Сред мрачините…

Превод от португалски: Симеон Хаджикосев, 1984

chitanka.info

Погасна слънцето… Сред мрачините

и зракът вече миг след миг линее;

преди нощта със мрак да го залее,

тя с облаци обсипва висините.

Селцето с мъка виждат ми очите.

Гората кипарисова тъмнее.

В покой е всичко. Само покрай кея

о пясъка разбиват се вълните.

Отправям тежък взор към небесата

и чувствам меланхолия такава,

че с мъка сдържам в себе си сълзата.

И ако нещо ме успокоява,

то е да бъде вечна мрачината

и вече да не се развиделява.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.